खैर आईपीएल का जो भी हो, इससे क्रिकेट का और वास्तविक क्रिकेट प्रेमियों का नुकसान होगा. उन खिलाड़ियों का भी, जो फिलहाल बड़े नायकों की तरह दिखाई पड़ रहे है. सच तो यह है कि अभी ही उनके नायकत्व में काफी दरार आ गई है. आइकॉन खिलाड़ियों की ऐसी-तैसी हो चुकी है. करीब दो साल पहले नीलामी के दौरान मोहम्मद कैफ़ को लेकर ठहाकों के बीच जिस तरह 10,000 की बोली बढ़ाई जा रही थी, उससे पता चल रहा था कि मालिकान अब खिलाड़ियों को अपना जरख़रीद गुलाम समझने लगे हैं. अगर लोगों के दिमाग में एक बार बैठ गया कि ये गेंद और बल्ले की कविता लिखने वाले, क्रिकेट का जादू रचने वाले देवता नहीं, महज पैसे के पीछे भागने वाले खिलाड़ी हैं तो शायद क्रिकेट का वह मिथ टूट जाएगा जो इसे जुनून और धर्म में बदलता है. भारतीय जनता अपने देवताओं से एक तरह के शील, एक तरह की संपूर्णता की अपेक्षा करती है, वह खंडित मूर्तियों की पूजा नहीं करती, यह बात याद रखनी होगी.